**From:** Kristīne Sutugina <Kristine.Sutugina@dvi.gov.lv>   
**Sent:** Wednesday, August 4, 2021 2:30 PM  
**To:** Juta Ķupe <Juta.Kupe@tm.gov.lv>; TM KANCELEJA <pasts@tm.gov.lv>; VARAM <pasts@varam.gov.lv>  
**Cc:** Ieva Žeimunde <Ieva.Zeimunde@dvi.gov.lv>; Lāsma Dilba <Lasma.Dilba@dvi.gov.lv>  
**Subject:** FW: Likumprojekta “Grozījumi Valsts informācijas sistēmu likumā” (VSS – 413) saskaņošana

Labdien,

Datu valsts inspekcija (turpmāk – Inspekcija) ir saņēmusi 2021.gada 28.jūlija Vides aizsardzības un reģionālās attīstības ministrijas (turpmāk – VARAM) rezolūciju Nr.1-132/7017 ar lūgumu sniegt atzinumu par precizēto likumprojektu “Grozījumi Valsts informācijas sistēmu likumā”(VSS – 413) (turpmāk – likumprojekts).

Inspekcija ir iepazinusies ar precizēto likumprojektu, tā anotāciju un izziņu par atzinumos sniegtajiem iebildumiem (turpmāk arī – Izziņa) un sniedz šādus iebildumus. Inspekcija konstatē, ka likumprojekta 5.panta pirmās daļas redakcija ir atstāta bez izmaiņām. Inspekcija jau iepriekš bija sniegusi pret to iebildumus, norādot, ka Inspekcijas ieskatā nav pieļaujama tādas valsts informācijas sistēmas izveide, kurā plānots apstrādāt personas datus, pamatojoties uz politikas plānošanas dokumentiem, un izvērsti pamatojot šādu viedokli. Turklāt arī Izziņā lasāma VARAM norāde, ka minētais Inspekcijas iebildums ņemts vērā. Anotācijā savukārt attiecībā uz likumprojekta 5.panta pirmo daļu ietverts skaidrojums: *“Lai atvieglotu valsts informācijas sistēmu izveidošanas uzsākšanas procesu, Valsts informācijas sistēmu likumā (VISL) 5. panta pirmā daļa paredz iespēju valsts informācijas sistēmas izveidot pamatojoties arī uz politikas plānošanas dokumentiem.”*

Iepriekš minētais Inspekcijai liek domāt, ka Inspekcijas sniegtais iebildums nav ticis pienācīgi izprasts. Pēc būtības, pretēji Izziņā norādītājam, nav arī ticis ņemts vērā. Jo īpaši atkārtoti vēršama VARAM uzmanība uz to, ka personas datu aizsardzība ir nozīmīga pamattiesība, kas var tikt ierobežota tikai ar likumu vai uz likuma pamata un nav pieļaujams anotācijā minētais skaidrojums, ka, lai atvieglotu valsts informācijas sistēmu izveidošanas uzsākšanas procesu, ir paredzēta iespēja valsts informācijas sistēmas izveidot pamatojoties arī uz politikas plānošanas dokumentiem.

Tādēļ Inspekcija, atsaucoties uz tiem pašiem apsvērumiem, kas bija norādīti 2021.gada 26.maija Inspekcijas vēstulē VARAM un Tieslietu ministrijai, atkārtoti izsaka iebildumus pret likumprojekta 5.panta pirmās daļas redakciju un ierosina to izteikt šādā redakcijā: “*Valsts informācijas sistēmu, kura nodrošina valsts pārvaldes funkciju īstenošanu, izveido, pamatojoties uz ārējiem normatīvajiem aktiem, ņemot vērā politikas plānošanas dokumentos noteiktos mērķus.”*

Attiecībā uz 5.panta panta pirmo daļu, VARAM likumprojektā gan ir iekļāvis papildinājumu, izsakot likumprojekta 5.panta 1.1 daļu šādā redakcijā: *“Valsts informācijas sistēmu sāk izmantot, pamatojoties uz ārējiem normatīvajiem aktiem, kuros norādīti vismaz:*

*1) valsts informācijas sistēmas pārzinis;*

*2) valsts informācijas sistēmā iekļaujamā informācija;*

*3) valsts informācijas sistēmas pārzinim noteiktās funkcijas, uzdevumi un mērķi, kuru izpildei nepieciešamās informācijas apriti nodrošina, izveidojot valsts informācijas sistēmu;*

*4) kārtība, kādā nodod informāciju iekļaušanai valsts informācijas sistēmā;*

*5) nosacījumi piekļuves nodrošināšanai valsts informācijas sistēmā iekļautajai informācijai.”*

Anotācijā attiecībā uz likumprojekta 5. panta 11. daļuskaidrots: “*lai nodrošinātu atbilstošu valsts informācijas sistēmu izmantošanu, Valsts informācijas sistēmu likums (turpmāk – VISL) 5. panta 11. daļa, paredz obligātu ārējo normatīvo aktu izstrādi. Īstenojot* valsts informācijas un komunikācijas tehnoloģiju (turpmāk – IKT) resursu *atvēršanas politiku privātajam sektoram, ir nepieciešams ieviest valsts IKT koplietošanas resursa jeb “valsts platforma” jēdzienu, kā arī noteikt kārtību un kritērijus valsts platformu izmantošanai, lai mazinātu ar to saistītos drošības riskus. Valsts platformu atvēršana ir jauns darbības virziens pārvaldes digitālajā transformācijā, kas papildina iepriekšējos attīstības posmus (pamatdarbības procesu digitalizāciju un e-pakalpojumu attīstību), un kas prasa pilnveidot tiesisko regulējumu.”*

Inspekcija, iepazīstoties ar likumprojekta 5.panta 1.1 daļas teksta redakciju un anotācijā norādīto gan uz likumprojekta 5.panta pirmo daļu, gan 5.panta 1.1 daļu , norāda, ka anotācijā ietvertais skaidrojums attiecībā uz abām tiesību normām ir savstarpēji pretrunīgs. Insekcija šobrīd nesaskata lietderību atrunāt atsevišķā tiesību normā priekšnoteikumus valsts informācijas sistēmuizmantošanai. Inspekcija atkārtoti norāda uz tās izteiktajiem iebildumiem un to pamatojumu attiecībā uz likumprojekta 5.panta pirmās daļu. Līdz ar to, lūdzam VARAM sniegt skaidrojumu, kas ir domāts ar to, ka “*Valsts informācijas sistēmu sāk izmantot, pamatojoties uz ārējiem normatīvajiem aktiem”,* kā arī izvērtēt pēc būtības likumprojekta 5.panta 1.1 daļas lietderību.

Attiecībā uz likumprojekta 18.panta otrā daļu: *“Privātpersona, kurai nav deleģēta valsts pārvaldes funkcija, izmanto valsts platformu normatīvajos aktos, kas nosaka attiecīgās valsts platformas darbību, noteiktajā kārtībā”*, Inspekcija bija lūgusi precizēt likumprojektu vai anotācijā iekļaut attiecīgu skaidrojumu. Izziņā lasāma VARAM norāde, ka Inspekcijas iebildums ņemts vērā. Inspekcija arī konstatē, ka VARAM anotācijā nav iekļāvusi attiecīgu skaidrojumu. Tomēr kā izriet no Izziņā norādītā, tad likumprojekta 18.panta otrā daļa attiecīgi papildināta ar likumprojekta 5.panta 1.1 daļu.

Ievērojot minēto, Inspekcija šobrīd nevar piekrist tam, ka Inspekcijas iebildums ir ņemts vērā, jo šobrīd iztrūkst skaidrojums par to, kas ir domāts ar likumprojekta 5.panta 1.1 daļā norādīto, ka “*Valsts informācijas sistēmu sāk izmantot, pamatojoties uz ārējiem normatīvajiem aktiem”.* Kā jau iepriekš norādīts, Inspekcija uzskata, ka nepieciešams arī izvērtēt pēc būtības likumprojekta 5.panta 1.1 daļas lietderību.

Vienlaikus Inspekcija norāda, ka ir gatava izvērtēt un pārrunāt ar VARAM konceptuālo pieeju augstāk minētajiem jautājumiem, ja VARAM ir citi apsvērumi un argumenti piedāvāto grozījumu veikšanai.

Ar cieņu

**Kristīne Sutugina**   
Datu valsts inspekcijas   
Juridiskās nodaļas   
juriste   
Tālrunis: 67686091   
E-pasts:[Kristine.Sutugina@dvi.gov.lv](mailto:Kristine.Sutugina@dvi.gov.lv)   
[www.dvi.gov.lv](http://www.dvi.gov.lv)