Uz 13.05.2021. VSS prot. Nr. 18 38. § (VSS-413)

**Vides aizsardzības un**

**reģionālās attīstības ministrijai**

|  |
| --- |
| *Par likumprojektu "Grozījumi Valsts informācijas sistēmu likumā"* |

Tieslietu ministrija ir izskatījusi Vides aizsardzības un reģionālās attīstības ministrijas sagatavoto likumprojektu "Grozījumi Valsts informācijas sistēmu likumā" (turpmāk – projekts) un atbalsta projekta virzību, izsakot šādus iebildumus:

1. Projekta 5. pantā paredzētā Valsts informācijas sistēmu likuma (turpmāk – likums) 5. panta pirmā daļa noteic, ka valsts informācijas sistēmu (turpmāk – VIS), kura nodrošina valsts pārvaldes funkciju īstenošanu, izveido, pamatojoties uz ārējiem normatīvajiem aktiem vai politikas plānošanas dokumentiem. Turklāt arī no projekta sākotnējās *(ex-ante)* ietekmes novērtējuma ziņojuma (turpmāk – anotācija) I sadaļas 2. punktā norādītā izriet, ka VIS, kuras nodrošina valsts pārvaldes funkciju īstenošanu, var tikt izveidotas, pamatojoties uz normatīvajiem aktiem vai politikas plānošanas dokumentiem. Norādām, ka gadījumā, ja VIS plānots apstrādāt personas datus, nebūtu pieļaujams, ka VIS tiek izveidota, pamatojoties uz politikas plānošanas dokumentiem. Proti, politikas plānošanas dokumentā nosaka mērķus, uzdevumus un rīcību vienas vai vairāku politikas jomu, nozaru vai apakšnozaru attīstības veicināšanai *(skat. Attīstības plānošanas sistēmas likuma 6. panta otro daļu)*. Savukārt ārējie normatīvie akti ir saistoši jebkuram abstraktam personu lokam un ar tiem tiek regulētas tiesiskās attiecības starp publisko tiesību subjektu, no vienas puses, un indivīdu vai citiem tiesību subjektiem, no otras puses *(skat. Neimanis J., Ievads tiesībās, Rīga: 2004, 83. lpp.)*. Politikas plānošanas dokumenti nav uzskatāmi par ārējiem normatīvajiem aktiem, un datu subjekta tiesību ierobežojums, apstrādājot personas datus, ir nosakāms ar likumu.

Vēršam uzmanību uz to, ka personas datu aizsardzība ir nozīmīga pamattiesība, kas var tikt ierobežota tikai ar likumu vai uz likuma pamata. Proti, no Eiropas Savienības Pamattiesību hartas 8. panta otrās daļas iziet, ka personas dati ir jāapstrādā godprātīgi, noteiktiem mērķiem un ar attiecīgās personas piekrišanu vai ar citu likumīgu pamatojumu, kas paredzēts tiesību aktos. Ikvienam ir pieejas tiesības datiem, kas par viņu savākti, un tiesības ieviest labojumus šajos datos.

Tāpat no Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu 95/46/EK (Vispārīgā datu aizsardzības regula) (turpmāk — datu regula) 5. panta izriet, ka jebkurai personas datu apstrādei ir jābūt likumīgai, godprātīgai un pārredzamai attiecībā uz attiecīgajām fiziskajām personām un jātiek īstenotai tikai konkrētos likumā paredzētos nolūkos. Saskaņā ar datu regulas 6. panta 3. punktu, ja personas datu apstrāde tiek veikta, lai izpildītu uz pārzini attiecināmu juridisku pienākumu vai apstrāde ir vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras, minēto apstrādes pamatu nosaka ar dalībvalsts tiesību aktiem. Norādām, ka tādai tiesību normai, ar kuru paredzēts ierobežot personas pamattiesības uz savu personas datu aizsardzību, jātiek formulētai pietiekami skaidri, lai datu subjekts varētu izprast no tās izrietošo tiesību un pienākumu saturu un paredzēt tā piemērošanas sekas un izslēgtu iespējamību šo tiesību normu piemērot patvaļīgi. Tādējādi to VIS darbībai, kuras paredz personas datu apstrādi, ir jābūt noteiktai normatīvajā aktā atbilstoši datu regulas noteikumiem. Turklāt būtu izvērtējams, vai šāds grozījums likumā nebūs maldinošs, jo, pat ja VIS izveidos, pamatojoties uz politikas plānošanas dokumentu, ja šajā VIS apstrādās personas datus, VIS darbības noteikumiem ir jābūt atrunātiem normatīvajā aktā (likuma līmenī attiecībā uz datu apstrādes nolūku, datu veidiem, avotiem). Būtu jāņem vērā, ka lielākoties VIS tiek apstrādāti arī personas dati, līdz ar to šī prasība būs attiecināma uz daudzām valsts informācijas sistēmām.

Tieslietu ministrija informē, ka Datu valsts inspekcija ir gatava izvērtēt un pārrunāt ar Vides aizsardzības un reģionālās attīstības ministriju konceptuālu pieeju šim jautājumam, ja Vides aizsardzības un reģionālās attīstības ministrijai ir citi apsvērumi un argumenti likuma grozījumu veikšanai.

Vienlaikus projekta 12. pantā paredzētā likuma 18. panta otrā daļa noteic, ka privātpersona, kurai nav deleģēta valsts pārvaldes funkcija, izmanto valsts platformu normatīvajos aktos, kas nosaka attiecīgās valsts platformas darbību, noteiktajā kārtībā. Vērtējot minētās tiesību normas to kopsakarā, nav saprotams, vai valsts platforma ir veidojama tikai, pamatojoties uz normatīvajiem aktiem, kamēr VIS var tikt izveidota saskaņā ar politikas plānošanas dokumentiem. Tieslietu ministrijas ieskatā, ir veidojams vienveidīgs regulējums gan attiecībā uz VIS, gan valsts platformām. Ievērojot minēto, projekts precizējams vai anotācijā ir iekļaujams attiecīgs skaidrojums.

2. Ievērojot, ka likuma 12. panta pirmajā daļā vārds "valsts" tiek minēts divas reizes, lūdzam precizēt projekta 8. pantā paredzēto grozījumu.

3. Vēršam uzmanību uz to, ka atbilstoši Valsts pārvaldes iekārtas likuma V nodaļā noteiktajam publiska persona var deleģēt privātpersonai valsts pārvaldes uzdevumus, nevis funkcijas. Ievērojot minēto, lūdzam precizēt projekta 12. pantā paredzētajā likuma 18. panta pirmajā, otrajā un trešajā daļā ietverto regulējumu.

4. Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 3.1. apakšpunkts noteic, ka normatīvā akta projektā neietver normas, kas ir deklaratīvas. Turklāt vēršam uzmanību uz to, ka Administratīvā procesa likuma 67. panta otrajā daļā ir noteiktas administratīvā akta sastāvdaļas, kas cita starpā paredz, ka administratīvajā aktā ietver norādi, kur un kādā termiņā šo administratīvo aktu var apstrīdēt vai pārsūdzēt. Ievērojot minēto, lūdzam izslēgt projekta 12. pantā paredzēto likuma 18. panta ceturto daļu.

5. Ievērojot, ka atbilstoši šobrīd spēkā esošajā likuma 13. panta pirmajā daļā un 16. pantā noteiktajam pilnvarojumam ir izdoti attiecīgi Ministru kabineta noteikumi, lūdzam precizēt projekta 13. pantā paredzētajā likuma pārejas noteikumu 10. un 13. punktā noteikto.

6. Vēršam uzmanību uz to, ka projekta 13. pantā paredzētie pārejas noteikumi ir neskaidri. Proti, nav saprotams, kāpēc jaunajai likuma 18. panta piektajai daļai ir paredzēta vispārēja spēkā stāšanās, tomēr attiecīgie Ministru kabineta noteikumi jāizdod līdz 2022. gada 1. septembrim. Tāpat nav skaidrs, kā var izstrādāt attiecīgās atļaujas piešķiršanas kritērijus, ja vēl nebūs izstrādāti valsts platformas izmantošanas kritēriji. Ievērojot minēto, lūdzam izvērtēt projekta 13. pantā paredzētajos likuma pārejas noteikumos ietverto regulējumu un attiecīgi precizēt to, kā arī papildināt anotāciju ar atbilstošu skaidrojumu.

7. Vēršam uzmanību uz to, ka Oficiālo publikāciju un tiesiskās informācijas likuma 9. panta piektā daļa noteic, ka, ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa. Ievērojot minēto, kā arī to, ka projekta 4. pantā paredzētā likuma 4. panta otrā daļa, projekta 9. pantā paredzētā likuma 13. panta pirmā daļa, kā arī projekta 10. pantā paredzētais likuma 16. pants izteic jaunā redakcijā pilnvarojumu Ministru kabinetam, attiecīgie Ministru kabineta noteikumi vai tā daļa zaudēs spēku. Līdz ar to būs nepieciešams izdot jaunus Ministru kabineta noteikumus. Ievērojot minēto, lūdzam precizēt anotācijas I sadaļas 2. punktā, II sadaļas 2. punktā un IV sadaļas 1. punktā ietverto informāciju.

Vienlaikus izsakām šādus priekšlikumus:

1. Vēršam uzmanību uz to, ka projekta 1. pantā paredzētajā likuma 1. panta 1. punktā tiek lietots saīsinājums "IKT resurss", kas atrunāts tikai projekta 1. pantā paredzētajā likuma 1. panta 12. punktā. Ņemot vērā minēto, lai nodrošinātu likuma uztveramību un skaidrību, lūdzam minēto saīsinājumu atrunāt likuma 1. panta 1. punktā.

Vienlaikus vēršam uzmanību uz to, ka Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 44. punkts noteic, ka saīsinājumā abreviatūras neizmanto. Saīsinājumā pieļaujams izmantot vispārzināmas abreviatūras. Ievērojot minēto, lūdzam izvērtēt projektā paredzētā saīsinājuma "IKT" lietošanu un attiecīgi precizēt projektu.

2. Lūdzam precizēt projekta 1. pantā paredzētajā likuma 1. panta 15. punktā, projekta 3. pantā paredzētajā likuma 3. panta pirmajā daļā un projekta 12. pantā paredzētajā likuma 18. panta otrajā daļā ietverto atsauci uz normatīvajiem aktiem atbilstoši Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 2.8. apakšnodaļā noteiktajām prasībām.

3. Vēršam uzmanību uz to, ka Ministru kabineta 2009. gada 3. februāra noteikumu Nr. 108 "Normatīvo aktu projektu sagatavošanas noteikumi" 66. punkts noteic, ka grozījumu likumprojektu nesagatavo, ja tā normu apjoms pārsniegtu pusi no spēkā esošā likuma normu apjoma. Šādā gadījumā sagatavo jaunu likumprojektu. Ievērojot minēto, kā arī projektā paredzēto grozījumu apjomu likumā, lūdzam izvērtēt iespēju sagatavot jaunu likumprojektu.

4. Lūdzam precizēt anotācijas I sadaļas 2. punktā minētos vārdus "katrai valsts platformai specifiskos izmantošanas kritērijus valsts platformas pārzinim būs jānosaka valsts platformas specifiskajā regulējumā, kuru apstiprina Ministru kabinets" un vārdus "Minēto deleģējumu ir paredzēts izmantot arī tām valsts platformām, kurām nav iespējams nodrošināt deleģējumu no citiem likumiem", jo tie ir neskaidri.

5. Ievērojot, ka pārejas noteikumi ir paredzēti projekta 13. pantā, lūdzam attiecīgi precizēt anotācijas I sadaļas 2. punktā ietverto informāciju.

6. Lūdzam precizēt anotācijas I sadaļas 2. punktu atbilstoši Ministru kabineta 2009. gada 15. decembra instrukcijas Nr. 19 "Tiesību akta projekta sākotnējās ietekmes izvērtēšanas kārtība" (turpmāk – instrukcija) 14. punktā noteiktajām prasībām, anotācijas II sadaļas 2. punktu – atbilstoši instrukcijas 22. punktā noteiktajām prasībām, anotācijas IV sadaļas 1. punktu – atbilstoši instrukcijas 54. punktā noteiktajām prasībām, anotācijas VI sadaļas 1. punktu – atbilstoši instrukcijas 60. punktā noteiktajām prasībām, kā arī anotācijas VI sadaļas 2. punktu – atbilstoši instrukcijas 61. punktā noteiktajām prasībām.

Valsts sekretāra vietniece

tiesību politikas jautājumos Laila Medina

I. Māliņa

Valststiesību departamenta

Administratīvo tiesību nodaļas juriste

67036910, Ilze.Malina@tm.gov.lv

I. Reizina

Nozaru politikas departamenta

Politikas izstrādes un reliģijas lietu nodaļas

vadītājas vietniece

67046137, Ingrida.Reizina@tm.gov.lv

K. Sutugina

Datu valsts inspekcijas

Starptautiskās sadarbības nodaļas

galvenais speciālists starptautiskās sadarbības jautājumos

67686091, kristine.sutugina@dvi.gov.lv