|  |  |  |
| --- | --- | --- |
|  | bez_laukuma_rgb-LV_81.png |  |
| Brīvības iela 72, Rīga, LV-1011, tālr. 67876000, fakss 67876002, e-pasts vm@vm.gov.lv, www.vm.gov.lv | | |
| Rīgā | | |

Datums skatāms laika zīmogā Nr. 01-09/2950

|  |  |  |  |  |
| --- | --- | --- | --- | --- |
| Uz | 13.05.2021. | Nr. | VSS-413 (prot. Nr.18 38.§) |  |

|  |  |
| --- | --- |
|  | Latvijas Republikas Vides aizsardzības un reģionālās attīstības ministrijai |
| *Atzinums par likumprojektu “**Grozījumi Valsts informācijas sistēmu likumā" (VSS-413)* |  |

Veselības ministrija saskaņā ar Valsts sekretāru 2021.gada 13.maija sanāksmes protokola Nr.18 38.§ (VSS – 413) savas kompetences ietvaros ir izskatījusi Vides aizsardzības un reģionālās attīstības ministrijas izstrādāto likumprojektu „ Grozījumi Valsts informācijas sistēmu likumā" (turpmāk – likumprojekts) un atbalsta tā tālāku virzību, vienlaikus izsakot šādus iebildumus un priekšlikumus:

1. Lūdzam labot termina “valsts informācijas sistēma” skaidrojumu. Nepiekrītam, ka jebkuras, piemēram, privātpersonas jeb institūcijas, kura “nodrošina institūcijai noteikto funkciju vai deleģēto uzdevumu izpildei nepieciešamās informācijas ierosināšanu, radīšanu, apkopošanu, uzkrāšanu, apstrādāšanu, izmantošanu un iznīcināšanu (turpmāk — informācijas aprite)”, jebkurš IKT resurss, kura darbību šī privātpersona jeb institūcijas nodrošina, ir valsts informācijas sistēma.

2. Lūdzam precizēt, kā arī skaidrot terminu “valsts informācijas sistēmas turētājs”, kādos gadījumos šādu terminu iecerēts lietot un uz ko attiecināt, ņemot vērā to, ka šo terminu var attiecināt uz dažādām institūcijas lomām IKT resursu uzturēšanā. Nav saprotams, gadījumā, ja valsts IS (turpmāk – IS) tehniskie resursi ir izvietoti ārpus institūcijas, tie tiek nomāti no IKT infrastruktūras koplietošanas datu centra pakalpojumu sniedzēja, bet IS tehnisko resursu administrēšanu nodrošina institūcijas darbinieki vai citā gadījumā – institūcija šī darba nodrošināšanai izmanto citu ārpakalpojuma sniedzēju, uz ko ir attiecināms šis termins. Mūsuprāt ar šo terminu var apzīmēt visas trīs atšķirīgās lomas – gan IKT infrastruktūras koplietošanas datu centra pakalpojumu sniedzēju, gan pašas institūcijas veikto IS tehnisko resursu administrēšanu, gan ārpakalpojuma sniedzēju. Papildus tam vēršam uzmanību, ka mūsu ieskatā termina skaidrojumu ir nepieciešams izvērst, jo “IKT resursu uzturēšana” ir plašs jēdziens, kas sevī ietver ne tikai IS tehnisko resursu (IKT infrastruktūras komponenšu) uzturēšanu, bet arī kļūdu novēršanu IS programmatūrā (programmēšana).

3. Ar likumprojektu tiek ieviests jauns termins – “valsts platforma”. Vadoties no likumprojektā sniegto terminu skaidrojuma (skat. arī IKT resurss), ar šo terminu turpmāk apzīmēs jebkuru IKT resursu (arī tehnoloģisko risinājumu), ja vien to izmantos vismaz divas (jebkuras) institūcijas (t.sk. arī vismaz divas privātpersonas, kurām deleģēti valsts pārvaldes uzdevumi) savu funkciju un uzdevumu izpildei. Piemēram, ugunsmūris, interneta resurss, tīkls utt., ko kopīgi izmanto institūcijas, t.sk. arī vismaz divas privātpersonas, tiks uzskatīts par “valsts platformu”. Tajā skaitā resorā ieviesta vienota dokumentu vadības sistēma, ko lieto vairākas iestādes arī atbilst termina “valsts platforma” aprakstam. Šāda termina ieviešanai un pielietojumam nesaskatām jēgu, lūdzam veikt atbilstošas izmaiņas, lai šī termina ieviešanai būtu kāda saturiskā nozīme, vai svītrot to, veicot atbilstošas izmaiņas likumprojektā.

4. Nav viennozīmīgi saprotams, ar ko “valsts platforma” atšķiras no termina “valsts IS savietotājs”, kad kurš no terminiem ir lietojams. Vadoties no terminiem, izriet, ka valsts IS savietotājs ir valsts platforma. Lūdzam precizēt terminu skaidrojumus.

5. Izsakām priekšlikumu pārskatīt un saskaņot Ministru kabineta 2019.gada 5.novembra noteikumos Nr.523 “Valsts informācijas resursu, sistēmu un sadarbspējas informācijas sistēmas noteikumi” (turpmāk – Noteikumi Nr.523) lietoto terminoloģiju ar likumprojekta un VISL terminoloģiju, vai otrādāk. Gan likumprojektā, gan Noteikumos Nr.523 ir ietverti identiski, kā arī līdzīgi termini un sniegti to skaidrojumi, kas ir atšķirīgi – nav identiski. Piemēram, “IKT resurss”, “informācijas sistēma”, “platforma”, “tehnoloģiskais resurss”.

6. Ņemot vērā, ka valsts IS savietotāja pārziņi ir dažādas institūcijas, ierosinām papildināt pārejas noteikumus, paredzot, ka likuma “Valsts informācijas sistēmu likums” 17.panta 5.1daļa obligāti jāpiemēro no 2022.gada 1.jūnija.

7. Norādām, ka, lai gan “Likumprojekta “Grozījumi Valsts informācijas sistēmu likumā” sākotnējās ietekmes novērtējuma ziņojumā (anotācija)” (turpmāk – Anotācijā) tiek apgalvots, ka “nepieciešams pilnveidot tiesisko regulējumu attiecībā uz valsts pārvaldes koplietošanas IKT resursiem nosakot kārtību un kritērijus šo resursu atvēršanai privātajam sektoram”, likumprojektā termins “valsts pārvaldes koplietošanas IKT resursi” netiek lietots. Tādējādi nav saprotams, vai izvirzītais mērķis, kas norādīts Anotācijā, tiek sasniegts. Lūdzam lietot vienotu terminoloģiju gan Anotācijā, gan likumprojektā.

8. Lai gan Anotācijā tiek norādīts, ka likumprojektā paredzētie grozījumi ietver termina “valsts informācijas sistēma” (turpmāk – VIS) tvēruma paplašināšanu, nav sniegts skaidrojums, kāpēc tiek svītrota norma, ka Valsts informācijas sistēmu likums (turpmāk – VISL) neattiecas uz informācijas sistēmām, kuras nodrošina iekšējās lietošanas informācijas apriti. Lūdzam papildināt Anotāciju.

9. Ņemot vērā VARAM virzītās izmaiņas citos ar valsts IS prasībām saistītajos normatīvajos aktos[[1]](#footnote-1) (VSS-1005, VSS-1088), VISL izmaiņas ir jāskata un jāvērtē kopskatā ar tām. Tādējādi faktiski tiek radīta situācija, ka institūcija bez saskaņojuma gan ar IKT koplietošanas pakalpojumu sniedzējiem, gan vismaz 6 citām institūcijām, gan VARAM, nevarēs veikt izmaiņas iekšējās IS (jo tās būs valsts IS). Lai uzsāktu izmaiņas iekšējās IS būs vismaz 3 mēnešu saskaņošanas etaps (pirms tam dokumentācijas sagatavošanas etaps). Tādējādi **nepiekrītam normai, ka Valsts informācijas sistēmu likums (turpmāk – VISL) attiecas uz informācijas sistēmām, kuras nodrošina institūciju iekšējās lietošanas informācijas apriti.** **Lūdzam to svītrot.**

Veselības ministrija jau iepriekš, sniedzot atzinumus par VARAM virzītajām izmaiņām Ministru kabineta noteikumos par valsts IS1 (VSS-1005, VSS-1088), ir paudusi savu viedokli, ka šādu prasību izvirzīšana, dokumentu iesniegšana un saskaņošana palielina birokrātiju un ir pretrunā ar Deklarācijā par Artura Krišjāņa Kariņa vadītā Ministru kabineta iecerēto darbību iekļautajam pasākumam Nr. 236[[2]](#footnote-2), Valsts pārvaldes reformas pamatprincipiem, kurā viens no būtiskākajiem sasniedzamajiem mērķiem ir procesu optimizācija un birokrātijas mazināšana. Turklāt, papildus iecerētajiem1 MK noteikumu grozījumiem, grozot VISL normas un nosakot, ka visas iestāžu iekšējās IS ir valsts IS, birokrātija un augstāk uzskaitītā pretrunas tikai palielināsies.

Papildu norādām uz risku, ka tādējādi iestāžu rīcībā esošie IKT speciālisti un resursi tiks novirzīti dokumentu sagatavošanai un skaņošanai ar šīm ārējam institūcijām ne vairs tikai par esošajām valsts IS, bet arī par institūcijas rīcībā esošajām iekšējām IS, tādējādi radot ievērojamu birokrātisko slogu un resursu patēriņu, turklāt apstākļos, kad valsts pārvaldē trūkst IKT darbinieku[[3]](#footnote-3). Turklāt šāda darba specifika – nemitīga dokumentācijas sagatavošana par katru izmaiņu jebkurā IS vai IKT tehnoloģiskajā resursā, saskaņošana sākotnēji ar IKT infrastruktūras pakalpojuma sniedzēju (-iem), pēc tam ar vismaz 6 institūcijām, pēc tam – ar VARAM, nebūs motivējoša (būs degradējoša) IKT specialistiem darbam valsts pārvaldē.

10. Ņemot vērā, ka likumprojektā tiek svītrota norma, ka VISL neattiecas uz informācijas sistēmām, kuras nodrošina iekšējās lietošanas informācijas apriti, nepiekrītam Anotācijas sadaļā *II. Tiesību akta projekta ietekme uz sabiedrību, tautsaimniecības attīstību un administratīvo slogu* norādītājam apgalvojumam, ka Likumprojekts nerada Administratīvās izmaksas. Institūcijām ir jārēķinās ar papildus izdevumiem, izmaksas rodas:

* gan uzliekot papildu pienākumus institūciju darbiniekiem,
* gan uz visām iekšējās lietošanas IS attiecinot Ministru kabineta 2015.gada 28.jūlija noteikumus Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”, piemēram, tādējādi nosakot, ka iestādēm daudz plašākā apmērā ir jāveic ielaušanās testi, IS drošības pārbaudes, jāuzkrāj, jāanalizē un jāsaglabā IS auditācijas pieraksti, utt.
* gan uz visām iekšējās lietošanas IS attiecinot 2005.gada 11.oktobra noteikumus Nr.764 “Valsts informācijas sistēmu vispārējās tehniskās prasības”, kuros šobrīd arī tiek veiktas izmaiņas, tādējādi bez jebkāda pamatojuma paredzot visām iekšējās lietošanas IS:
  + datu atvēršanas prasības – visus datus publicēt atvērto datu portālā, pilnībā automatizētā viedā,
  + ka obligāti jāveido saskarnes, kas funkcionē gan datoros, gan mobilo iekārtu pārlūkos;
  + nosakot par pienākumu IS darbināšanai izmantot IKT infrastruktūras koplietošanas pakalpojumus (maksas pakalpojumus);
  + veikt lietotāju autentifikāciju – izvairoties no paroļu kā autentifikācijas izmantošanas,
  + ievērot lietojumprogrammatūras koplietošanas un arhitektūras prasības, kas cita starpā nosaka tās veidot modulāras, sadarbspējīgas, mūsdienīgu arhitektūru;
  + skaņot projektējumus un izmantotās platformas, to atbalsta un licencēšanas prasības ar IKT infrastruktūras pakalpojumu sniedzēju;
  + skaitļošanas infrastruktūras jaudu mērogojamību, noslodzes sadalīšanu, rezervēšanu, augstas pievienotās vērtības skaitļošanas infrastruktūras pakalpojumu izmantošanu, programmatūras vienumu pārvaldības automatizāciju, testēšanas automatizāciju, utt.
* gan uz visām iekšējās lietošanas IS attiecinot Ministru kabineta 2006.gada 24.janvāra noteikumu Nr.71 “Valsts informācijas sistēmu attīstības projektu uzraudzības kārtība” prasības, kurās šobrīd tiek veiktas izmaiņas, paredzot jebkādu izmaiņu valsts IS un IKT resursos nevarēs veikt bez saskaņošanas ar vismaz 7 dažādām institūcijām, bez apjomīgu veidlapu aizpildīšanas, bez atskaitīšanās par paveikto 10 dienu laikā, utt.

|  |  |  |
| --- | --- | --- |
| Valsts sekretāra vietniece resursu un pārmaiņu vadības jautājumos | (paraksts\*) | Agnese Vaļuliene |

Informācijas un komunikācijas

tehnoloģiju projektu vadītāja

Iveta Bērtulsone

tālr. 60008321

e-pasts: [iveta.bertulsone@vm.gov.lv](mailto:iveta.bertulsone@vm.gov.lv)

Informācijas tehnoloģiju nodaļas vadītājs

Guntis Ieviņš

tālr. 67876054

e-pasts: [guntis.ievins@vm.gov.lv](mailto:guntis.ievins@vm.gov.lv)

1. 2005. gada 11. oktobra noteikumus Nr. 764 “Valsts informācijas sistēmu vispārējās tehniskās prasības”, Ministru kabineta 2006. gada 24. janvāra noteikumu Nr. 71 “Valsts informācijas sistēmu attīstības projektu uzraudzības kārtība”. [↑](#footnote-ref-1)
2. 236. Turpināsim Valsts pārvaldes reformu plāna īstenošanu, īpašu uzmanību veltot valsts pārvaldes funkciju centralizācijai un birokrātijas mazināšanai. Nodrošināsim, ka publiskā pārvalde ir efektīvākā Baltijas valstīs.” [↑](#footnote-ref-2)
3. 24.05.2021. Nr.1-132/4982 VARAM Informatīvā ziņojuma projekts „Par valsts informācijas un komunikācijas tehnoloģiju resursu un kompetenču konsolidāciju” [↑](#footnote-ref-3)