Rīgā

Datums skatāms laika zīmogā Nr. 3.1-20/2021/149

**Vides aizsardzības un**

**reģionālās attīstības ministrijai**

Atzinums par likumprojektu

“Grozījumi Valsts informācijas

sistēmu likumā” (VSS-367)

Atbilstoši valsts sekretāru 2021. gada 13. maija sanāksmes protokollēmuma Nr. 18 38. § Ekonomikas ministrija sadarbībā ar Centrālo statistikas pārvaldi (turpmāk – CSP) ir izskatījusi Vides aizsardzības un reģionālās attīstības ministrijas izstrādāto likumprojektu “Valsts informācijas sistēmu likumā” (turpmāk – Likumprojekts) un tā sākotnējās ietekmes novērtējuma ziņojumu (anotāciju) un izsaka šādus iebildumus:

1. Ņemot vērā Eiropas un pasaules līmenī novērojamās tendences datu pārvaldības jomā (*data governance/data stewardship*) uzskatām par nepieciešamību Valsts informāciju sistēmu likumā (turpmāk – Likums) iekļaut regulējumu, kas nodrošinātu vienotu metadatu un kopējo standartu lietošanu informāciju sistēmās. Pamatojam, ka vienotie standarti varētu attiekties uz datu arhitektūru, metadatiem, datu kvalitāti, datu dzīvescikla pārvaldību, vienotu klasifikāciju lietošanu un datu izplatīšanu.
2. Attiecībā uz datu kvalitātes un klasifikāciju lietošanas jautājumiem, pašreiz Likuma 2. pantā ir noteikts, ka Likuma mērķis ir nodrošināt valsts un pašvaldību institūciju sniedzamās informācijas pieejamību un kvalitāti valsts informācijas sistēmās. Likuma 8. panta 1. punktā noteikts,  ka Valsts informācijas sistēmas turētājs nodrošina un atbild par datu kvalitāti valsts informācijas sistēmā. Taču nav skaidrs, kas tieši ir domāts ar vārdiem “kvalitāte, datu kvalitāte”. Tāpat, konkrētas, vienotas datu kvalitātes prasības visiem valsts informācijas sistēmu turētājiem nav noteiktas. Datu kvalitāti raksturo datu precizitāte, savlaicīgums, punktualitāte, atbilstība, salīdzināmība un saskaņotība, kā arī pieejamība un skaidrība[[1]](#endnote-1). Lai uzlabotu un garantētu Valsts informācijas sistēmu datu kvalitāti un atkalizmantojamību, kā arī identificētu nepilnības, ierosinām izveidot  Valsts informācijas sistēmu datu kvalitātes nodrošināšanas ietvaru un noteikt vienotus datu kvalitātes standartus, tādējādi nodrošinot, ka arī standarta jēdzieni, definīcijas, klasifikācijas un citu veidu standarti tiek konsekventi lietoti visās Valsts informācijas sistēmās.  Papildus norādām, ka nu jau spēkā neesošajos Ministru kabineta 2008. gada 26. maija noteikumos Nr. 363 “Noteikumi par vienoto ekonomiskās informācijas klasifikācijas sistēmu un tās ieviešanas un lietošanas kārtību” 3.2. apakšpunkts noteica, ka vienoto ekonomiskās informācijas klasifikācijas sistēmu lieto, veidojot valsts informācijas sistēmas. Diemžēl spēkā esošajos noteikumos par statistisko klasifikāciju sarakstu un tajā iekļauto statistisko klasifikāciju ieviešanas, uzturēšanas un publicēšanas kārtību, šī norma nav, taču tā ir ļoti nepieciešama, lai nodrošinātu vienotu datu kvalitātes nodrošināšanas ietvaru.
3. Ierosinām iekļaut Likumā deleģējumu, izdot Ministru kabineta noteikumus, kas noteiktu Valsts informācijas sistēmu datu kvalitātes prasības. Ja attiecīgais iebildums tiktu atbalstīts, CSP ir gatava sadarbībā ar VARAM izstrādāt šādas normas redakciju.

Vienlaikus izsakām priekšlikumu izvērtēt, vai ar Likumprojekta 4. pantu paredzētā Likuma 4. panta ceturtās daļas izslēgšana nenonāk pretrunā ar Likuma 13. panta pirmo daļu.

Ekonomikas ministrija paskaidro, ka Ministru kabineta 2019. gada 5. novembra noteikumi Nr. 523 “Valsts informācijas resursu, sistēmu un sadarbspējas informācijas sistēmu noteikumi” (turpmāk – Noteikumi Nr. 523) ir izdoti pamatojoties uz Likuma 13. panta pirmajā daļā noteikto deleģējumu, kas saskaņā ar Likumprojekta 9. pantu noteiktu, ka Ministru kabinets nosaka valsts informācijas resursu, sistēmu un sadarbspējas informācijas sistēmā iekļaujamās informācijas apjomu, tās reģistrēšanas, izmantošanas un apstrādes kārtību, kā arī valsts informācijas sistēmu darbībai nepieciešamo informācijas un komunikācijas tehnoloģiju resursu un pakalpojumu pārvaldības kārtību.

Tādējādi tikai Noteikumos Nr. 523 noteiktais, ka VARAM ir Valsts informācijas resursu, sistēmu un sadarbspējas informācijas sistēmas pārzinis, iespējami paplašina Likuma 13. panta pirmajā daļā Ministru kabinetam noteiktā deleģējuma tvērumu.

Ievērojot minēto, aicinām izvērtēt, vai ar Likumprojektu paredzētie grozījumi Likuma 13. panta pirmajā daļā nebūtu jāpapildina, kas attiecīgi arīdzan noteiktu, ka Ministru kabinets nosaka valsts institūciju, kas normatīvajos aktos noteiktajā kārtībā organizē un vada valsts informācijas resursu, sistēmu un sadarbspējas informācijas sistēmas darbību.

**Valsts sekretāra pienākumu izpildītāja,**

**Valsts sekretāra vietniece Zaiga Liepiņa**

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

Ieva Začeste 67366897

[Ieva.Zaceste@csp.gov.lv](mailto:Ieva.Zaceste@csp.gov.lv)

Barbara Sūniņa 67013042

Barbara.Sunina@em.gov.lv

1. “precizitāte” raksturo datu  pietuvinājumu nezināmajām faktiskajām vērtībām;

   “savlaicīgums” ir laika intervāls starp informācijas pieejamību un informācijā aprakstīto notikumu vai parādību;

   “punktualitāte” ir laika intervāls starp reālo un plānoto datu pieejamības dienu;

   “atbilstība” raksturo līmeni, kādā dati atbilst lietotāju pašreizējām un iespējamām vajadzībām;

    “salīdzināmības” mērķis ir noteikt atšķirības, ko izraisa dažādu jēdzienu, datu ieguves rīku un procedūru lietošana, veicot datu salīdzināšanu dažādos teritoriālos iedalījumos, nozaru jomās vai laika periodos;

   “saskaņotība” raksturo datu piemērotību to apvienošanai dažādos veidos un dažādiem nolūkiem, iegūstot ticamus rezultātus;

   “pieejamība” un “skaidrība” ir nosacījumi un apstākļi, saskaņā ar kuriem datu lietotāji var iegūt, izmantot un interpretēt datus. [↑](#endnote-ref-1)