**From:** Beatrise Suharževska <Beatrise.Suharzevska@sam.gov.lv>   
**Sent:** Thursday, August 5, 2021 3:47 PM  
**To:** VARAM <pasts@varam.gov.lv>  
**Subject:** RE: Likumprojekta “Grozījumi Valsts informācijas sistēmu likumā” (VSS – 413) saskaņošana

Labdien,

Satiksmes ministrija izvērtējusi Vides aizsardzības un reģionālās attīstības ministrijas precizēto likumprojektu “Grozījumi Valsts informācijas sistēmu likumā” (VSS – 413), anotāciju un izziņu par atzinumos sniegtajiem iebildumiem.

Izvērtējot izziņu Satiksmes ministrija konstatēja, ka saskaņošanai atsūtītajā anotācijā **nav iekļauti** Satiksmes ministrijas atzinumā sniegtie iebildumi kā tas norādīts sagatavotās izziņas 20. un 21.punktā.

Anotācijā nav iekļauta informācija par to, ka “ņemot vērā Saeimas juridiskā biroja viedokli, likumprojekta “Valsts informācijas un komunikācijas tehnoloģiju pārvaldības likums” (Nr.1129/Lp12) virzība Saeimā ir pārtraukta”, kā tas rakstīts izziņā ar norādi, ka iebildums ņemts vērā.

Attiecībā uz Satiksmes ministrijas 2.iebildumu likumprojektā “Grozījumi Valsts informācijas sistēmu likumā” (turpmāk – Likumprojekts) ir iekļauts jauns termins un termina skaidrojums “*institūcijas informācijas sistēma – informācijas sistēma, kas nav valsts informācijas sistēma, atrodas institūcijas pārvaldībā un nodrošina informācijas apriti ar valsts informācijas sistēmu*”, savukārt, Anotācijā ir sniegta informācija, ka Likumprojekta “*tvēruma paplašinājums nepieciešams, lai nodrošinātu kontroli (arī no drošības viedokļa) un prasības informācijas sistēmām, kuras nodrošina informāciju valsts informācijas sistēmām vai saņem informāciju no tām*”.

Satiksmes ministrijas 2.iebilduma būtība ir papildināt Anotāciju ar informāciju, kā institūcijas informācijas sistēmas iekļaušana Likumprojekta tvērumā nodrošinās likuma mērķu un uzdevumu sasniegšanu, kā arī norādīt, kādi praktiskie risinājumi tiks balstīti šo normu prasībās. Valsts informācijas sistēmu likuma 2.pantā ir noteikti tā mērķi un uzdevumi, taču sagatavotajā Anotācijas redakcijā ietverts skaidrojums, ka šāds likumprojekta tvēruma paplašinājums ir nepieciešams tikai kontroles vajadzībām. Iebilduma būtība ir saņemt saprotamu un konkrētu skaidrojumu par sistēmu piemēriem, uz kurām būtu attiecināms jaunais regulējums, norādīt virzību par turpmākiem praktiskajiem risinājumiem, kuri būs jāievēro institūciju informācijas sistēmu pārziņiem, kā arī pamatojumu, kā šis sistēmu plānotais regulējums un praktiskie soļi nodrošinās informācijas pieejamību un kvalitāti valsts informācijas sistēmās.

Pašlaik Anotācijā sniegtā informācija liecina, ka Likumprojekta tvēruma paplašinājums ir nepieciešams kontroles paplašināšanai un kontrolējošo iestāžu darbinieku noslodzes pamatojumam, nesniedzot ieskatu par to, kas tiks kontrolēts. Izņemot norādi, ka institūciju informācijas sistēmu attīstības aktivitāšu un likvidēšanas uzraudzības kārtību, kā arī vispārējās tehniskās un drošības prasības nosaka Ministru kabinets.

Papildus lūdzam izvērtēt jaunā termina “institūcijas informācijas sistēma” skaidrojumu “sistēma, kas nav valsts informācijas sistēma”. Likumprojekta izpratnei un sekmīgai piemērošanai būtu nepieciešams jauno jēdzienu skaidrot ar tieši raksturojošu pazīmi, nevis ar to, kas tā nav.

Ar cieņu,

**Beatrise Suharževska**

Satiksmes ministrijas

Juridiskā departamenta

Tiesību aktu nodaļas juriskonsulte

Tālrunis: +371 67028253

E-pasts: [beatrise.suharzevska@sam.gov.lv](mailto:beatrise.suharzevska@sam.gov.lv)

[www.sam.gov.lv](http://www.sam.gov.lv/)