Rīga

28.05.2021. Nr. 202105/SAN3672/NOS402

Uz TAP VSS-413

|  |
| --- |
| Vides aizsardzības un reģionālās  attīstības ministrijai |
| *Par likumprojektu "Grozījumi Valsts informācijas sistēmu likumā"* |

Latvijas Pašvaldību savienība (LPS) ir izvērtējusi Vides aizsardzības un reģionālās attīstības ministrijas sagatavoto likumprojektu “Grozījumi Valsts informācijas sistēmu likumā” un nesaskaņo to, jo ir šādi iebildumi:

|  |  |  |  |
| --- | --- | --- | --- |
| **Nr. p.k.** | **Lpp.** | **Esošā redakcija** | **Iebildumi/ priekšlikumi** |
|  | 1 | 1) **valsts informācijas sistēma** — IKT resurss, kura darbību nodrošina tiešās pārvaldes iestāde, valsts institūcija, kas nav padota Ministru kabinetam, atvasināta publiska persona vai tās iestāde, tiesu iestāde, prokuratūra, kā arī privātpersona, kurai deleģēts valsts pārvaldes uzdevums (turpmāk – institūcija), un kura nodrošina institūcijai noteikto funkciju vai deleģēto uzdevumu izpildei nepieciešamās informācijas ierosināšanu, radīšanu, apkopošanu, uzkrāšanu, apstrādāšanu, izmantošanu un iznīcināšanu (turpmāk — informācijas aprite); | Jaunā redakcija paredz, ka par valsts informācijas sistēmām turpmāk būs jāuzskata arī jebkurš IKT resurss, kuras darbību nodrošina atvasināta publiska persona (pašvaldība) **vai tās iestāde**. Praksē tas nozīmē, ka jebkuras lauku skoliņas mājas lapa, ciema bērnudārza ēdināšanas programma, Moodle tālmācības platforma skolās, muzeja biļešu pārdošanas sistēma, ūdens skaitītāju rādījumu nodošanas sistēma utt. kļūst par valsts informācijas sistēmām, radot milzu administratīvo, tehnisko un finanšu slogu pašvaldībām un kapitālsabiedrībām, kurām tās deleģējušas kādus uzdevumus.  **Ierosinām svītrot vārdus “vai tās iestāde”**, izsakot punktu šādā redakcijā: “1) valsts informācijas sistēma — IKT resurss, kura darbību nodrošina tiešās pārvaldes iestāde, valsts institūcija, kas nav padota Ministru kabinetam, atvasināta publiska persona, tiesu iestāde, prokuratūra, kā arī privātpersona, kurai deleģēts valsts pārvaldes uzdevums (turpmāk – institūcija), un kura nodrošina institūcijai noteikto funkciju vai deleģēto uzdevumu izpildei nepieciešamās informācijas ierosināšanu, radīšanu, apkopošanu, uzkrāšanu, apstrādāšanu, izmantošanu un iznīcināšanu (turpmāk — informācijas aprite);”  **Ierosinām (sk. arī turpmākos iebildumus) arī pārskatīt formulējumu “nodrošina institūcijai noteikto funkciju vai deleģēto uzdevumu izpildei nepieciešamās informācijas ierosināšanu, radīšanu, apkopošanu, uzkrāšanu, apstrādāšanu, izmantošanu un iznīcināšanu (turpmāk — informācijas aprite)”**, lai neradītu nesamērīgi lielu administratīvo slogu un birokrātiju, piemēram, **nosakot, ka publiskās pārvaldes institūcijas pašas izvērtē un nosaka, kuras informācijas sistēmas būtu atzīstamas par valsts informācijas sistēmām**. |
|  | 1 | IKT resurss – institūcijas vai privātpersonas rīcībā esošs IKT aparatūras un programmatūras vienību kopums vai atsevišķa vienība, kas var ietvert vai neietvert strukturētas informācijas kopumu, kas ir iekļauts informācijas sistēmā; | Atbilstoši jaunajai valsts informācijas sistēmas definīcijai, par valsts informācijas sistēmu ir uzskatāma katra informācijas sistēma publiskajā pārvaldē (jo tādu informācijas sistēmu, kuras nenodrošina nodrošina kādas institūcijai noteikto funkciju vai deleģēto uzdevumu izpildei nepieciešamās informācijas apriti nemaz nav un, ja būtu, tad tas būtu pamats ierosināt lietu par šo informācijas sistēmu iegādei un uzturēšanai izlietoto līdzekļu nesaimniecisku izšķērdēšanu). Tātad e-pasta sistēma (jo ar to nodrošina institūcijai noteikto funkciju vai deleģēto uzdevumu izpildei nepieciešamās informācijas apriti), jebkura web lapa (jo ar tām nodrošina institūcijai noteikto funkciju vai deleģēto uzdevumu izpildei nepieciešamās informācijas apriti – piemēram, informācija par gaidāmo skolas vecāku sapulci taču ir daļa no skolai deleģētās funkcijas – nodrošināt izglītību) kļūs par valsts informācijas sistēmām un, ja tās izmanto vairākas iestādes – arī par valsts platformām. Attiecīgi jebkurš dators, viedtālrunis (jo tas piedalās informācijas apritē, valsts informācijas sistēmas izmantošanas ietvaros) kļūst par IKT resursu – valsts informācijas sistēmas daļu, radot milzu administratīvo, tehnisko un finanšu slogu. Turklāt, atbilstoši jaunās likuma redakcijas 18. panta 3. daļai skolēnam un viņa vecākiem (privātpersonas, kas izmantos valsts informācijas sistēmu) saziņai ar skolu vai ūdens skaitītāju rādījumu nodošanai nāksies saņemt atļauju Ministru kabineta(!) noteiktā kārtībā (sk. 3. iebildumu) un nodrošināt uz valsts informācijas sistēmu resursiem attiecināmo drošības un pārvaldības prasību izpildi savos mājas datoros un viedtālruņos.  **Ierosinām saskaņot likuma grozījumos ar uz tā pamata 2019. gada 5. novembrī Ministru kabineta izdotajos noteikumos Nr. 523 lietotajām definīcijām, tajā skaitā definīcijas terminiem “IKT resurss”, “(IKT) platforma”, kā arī ar Informācijas tehnoloģiju drošības likumā noteikto jēdziena “informācijas tehnoloģijas” tvērumu un informācijas sistēmu pārvaldības nosacījumiem.** |
|  | 1 | 14) valsts platforma - IKT resurss vai IKT resursu kopums, kas paredzēts vairāku institūciju funkciju un uzdevumu izpildei un, ja valsts platformas pārzinis ir noteicis, arī privātpersonu pakalpojumu sniegšanai; | Atbilstoši jaunajai definīcijai, ja kāda pašvaldība būs ieviesusi, piemēram, vienotu e-pasta sistēmu vairākām iestādēm vai vienotu mācību materiālu uzglabāšanas vietni, ko izmanto vairākas skolas, būs izveidotas “valsts platformas” un tās (atbilstoši jaunajiem grozījumiem) būs jāreģistrē valsts informācijas resursu, sistēmu un sadarbspējas informācijas sistēmā un to “funkcijas un uzdevumus, kritērijus valsts platformas izmantošanai un tās izmantošanas kārtību” noteiks Ministru kabinets! Tātad turpmāk skolēniem un viņu vecākiem, lai izmantotu šādu vienotu mācību materiālu uzglabāšanas vidi nāksies iesniegt pārzinim iesniegumu, kura saturu, pievienojamos dokumentus, kā arī kritērijus atļaujas piešķiršanai un iesnieguma izvērtēšanas kārtību būs noteicis Ministru kabinets, tā radot nesamērīgi lielu administratīvo slogu publiskajai pārvaldei un milzu birokrātiju iedzīvotājiem. |
|  | 3 | (3) Lai saņemtu atļauju izmantot valsts platformu, privātpersona, kurai nav deleģēta valsts pārvaldes funkcija, iesniedz valsts platformas pārzinim iesniegumu, kura saturu, pievienojamos dokumentus, kā arī kritērijus atļaujas piešķiršanai un iesnieguma izvērtēšanas kārtību nosaka Ministru kabinets. | Atbilstoši jaunajai valsts informācijas sistēmas definīcijai, par valsts platformām būs jāuzskata faktiski jebkura publiskajā pārvaldē izmantotā informācijas sistēma, ja vien to izmanto vairāk kā viena institūcija. Tā kā katrā pašvaldībā katrā skolā, muzejā, bibliotēkā utt. uzturēt individuālus IKT risinājumus nav racionāli un praksē tas netiek darīts, faktiski visiem iedzīvotājiem un uzņēmējiem, saskaroties ar jebkuru no pašvaldību sektorā izmantotajām informācijas sistēmām, nāksies iesniegt pārzinim iesniegumu, kura saturu, pievienojamos dokumentus, kā arī kritērijus atļaujas piešķiršanai un iesnieguma izvērtēšanas kārtību noteiks Ministru kabinets, tā radot nesamērīgi lielu administratīvo slogu publiskajai pārvaldei un milzu birokrātiju. |
|  | 4 | (5) Valsts platformas funkcijas un uzdevumus, kritērijus valsts platformas izmantošanai un tās izmantošanas kārtību nosaka Ministru kabinets.”. | Atbilstoši iepriekš minētajiem iebildumiem, par valsts platformām būs jāuzskata faktiski jebkura publiskajā pārvaldē izmantotā informācijas sistēma, ja vien to izmanto vairāk kā viena institūcija. Pašvaldību gadījumā, izdarot likumā piedāvātos grozījumus, tiks mākslīgi radīts milzums valsts informācijas sistēmu un valsts platformu, kuru izmantošanas kārtību, funkciju un uzdevumu noteikšanai Ministru kabinetam nāksies pieņemt simtiem normatīvo aktu, radot nesamērīgi lielu finansiālo un administratīvo slogu publiskajai pārvaldei un milzu birokrātiju. Turklāt pašvaldībām, kā šo sistēmu pārziņiem, nemaz nav tiesību Ministru kabinetam iesniegt normatīvo aktu projektus par šo sistēmu izmantošanu, to funkcijām un uzdevumiem. |

Papildus vēršam uzmanību uz to, ka valsts un pašvaldību ikgadējā budžeta plānošanas un apstiprināšanas process nav sinhrons un paredz laika nobīdi. Tāpēc, apvienojot uzturēto informāciju sistēmu tvērumu kā valsts informācijas sistēmas un paredzot tām vienotus drošības kritērijus vai plānojot tajās izmaiņas, nepieciešams rēķināties ar plānoto izmaiņu ieviešanas laiku, kas var nesakrist ar valsts budžeta kapacitāti šim mērķim noteiktā datumā.

|  |  |  |
| --- | --- | --- |
| Priekšsēdis | (paraksts\*) | Gints Kaminskis |

Guntars Krasovskis 29104238

[guntars.krasovskis@lps.lv](mailto:guntars.krasovskis@lps.lv)

\*Šis dokuments ir parakstīts ar drošu elektronisko parakstu un satur laika zīmogu.